Diari Oficial de la Generalitat Valenciana


Sumari del DOGV 5009, del 19-05-2005 (2005/4946)

Informació pública amb el text resumit de dues resolucions del secretari autonòmic de Justícia i Interior, per les quals s'acorda la inscripció en el Registre de Fundacions de la Comunitat Valenciana, de les entitats Escoles d'Artesans, Fundació de la Comunitat Valenciana, i Fundació Íntegra Laboral de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5009

Data del DOGV
:   19-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4946


Data del document
:   26-04-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * registre de documents
    * fundació

Informació pública amb el text resumit de dues resolucions del secretari autonòmic de Justícia i Interior, per les quals s'acorda la inscripció en el Registre de Fundacions de la Comunitat Valenciana, de les entitats Escoles d'Artesans, Fundació de la Comunitat Valenciana, i Fundació Íntegra Laboral de la Comunitat Valenciana. [2005/F4946]
  
En compliment del que disposa l'article 29.h) de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en que s'estableix com a funció específica del Protectorat donar publicitat a l'existència i activitats de les fundacions, s'indica el següent:
  
Primer.
  
Per la Resolució de data 29 de març de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Escoles d'Artesans, Fundació de la Comunitat Valenciana, i classificar-la de caràcter cultural. El seu domicili radicarà a València, avinguda del Regne de València, 40.
  
La fundació persegueix fins d'interés general, concretament els que tinguen caràcter educatiu, artístic, cultural, científic, de foment de la investigació i de cooperació per a desenvolupament del medi ambient.
  
De forma particular, la fundació es proposa com a objecte a desenvolupar, pels seus mitjans o col·laborant amb altres persones o institucions, qualsevol que estiga comprés dins dels camps d'actuació següents:
  
a) L'educació i formació, reglades o no, en tots els seus nivells i etapes.
  
b) El foment de la investigació dels ensenyaments de qualsevol matèria o disciplina.
  
c) La realització de cursos, conferències i congressos, nacionals i internacionals, per tal de promoure la divulgació de les seues investigacions.
  
d) Afavorir l'accés a l'educació més qualificada possible, entre les classes socialment més desfavorides.
  
e) La cooperació amb qualsevol classe d'institucions, per a la defensa del medi ambient.
  
f) L'ensenyament de les arts i la divulgació de la cultura, especialment en quant es referisca a la identitat pròpia de la Comunitat Valenciana.
  
g) La formació d'adults.
  
La finalitat fundacional haurà de beneficiar col·lectivitats genèriques de persones, que es troben interessades en les actuacions que constitueixen l'objecte de la fundació. En el cas que la participació en els beneficis de la fundació no puga redundar en tots els sol·licitants, aquests es determinaran en funció de principis de necessitat, capacitat econòmica i situació familiar, avaluats d'acord amb criteris imparcials i objectius, sense que puga prevaldre cap discriminació per raó de sexe, raça, religió o idees polítiques.
  
Ningú no podrà al·legar, davant de la fundació o el seu òrgan de govern, siga individualment o col·lectivament, cap dret al gaudi dels seus beneficis, abans que foren concedits, ni imposar la seua atribució o concessió a persones determinades.
  
La fundació donarà publicitat dels seus fins, activitats i projectes que elabore, i utilitzarà amb aquesta finalitat qualsevol mitjà de difusió al seu abast, que permeta el coneixement pels seus eventuals beneficiaris i la resta d'interessats.
  
Segon.
  
Per la Resolució de data 29 de març de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana la Fundació Íntegra Laboral de la Comunitat Valenciana, i classificar-la de caràcter de foment de l'economia. El seu domicili radicarà a Almoradí, carrer del Doctor Fleming, s/n.
  
La fundació té com a objecte la integració laboral, la formació i reciclatge, el foment de l'economia social, la promoció empresarial, la consultoria, el disseny d'actuacions de responsabilitat social corporativa i mecenatge i la promoció laboral individual, col·lectiva i institucional. Correspon al patronat de la Fundació determinar el mode en què s'hauran de complir els fins enumerats en aquest article. Les prestacions de la fundació s'atorgaran de forma no lucrativa.
  
El desenvolupament de l'objecte de la fundació s'efectuarà a través d'alguna de les formes següents d'actuació: 1r) Convenis de col·laboració amb l'administració pública, en l'àmbit local, provincial, autonòmic o estatal; 2n) Disseny i execució de programes i projectes de promoció, intermediació i inserció laboral; 3r) Disseny i execució de programes de formació ocupacional i contínua, 4t) Serveis de consultoria i recursos humans a empreses i entitats; 5é) Promoció i execució de projectes de responsabilitat social corporativa i mecenatge; 6é) Estudi de l'evolució del mercat laboral, i 7é) col·laboració i coordinació amb altres entitats, associacions, fundacions i empreses, per a l'elaboració d'estratègies d'interés comú i compartit.
  
Seran potencials beneficiaris de la fundació les persones o col·lectivitats que es consideren: desocupats, empleats, empreses i pimes de qualsevol naturalesa, emprenedors, entitats no lucratives de caràcter social i/o laboral i població en general, que necessiten un suport per a la promoció laboral amb dificultats o sense d'inserció social i/o laboral.
  
La fundació atorgarà amb criteris d'imparcialitat, objectivitat i no discriminació, els seus beneficis a les persones o entitats que, reunint les condicions expressades anteriorment, estime el Patronat que són legítims creditores d'aquests, d'acord amb les bases, normes o regles que establisca a aquest efecte.